### 21.    Godkendelse af kvalitetsstandarder 2016 for personlig pleje, praktisk hjælp samt træning efter Serviceloven

**Åbent**

Sagsnr.: 326-2015-69794       J.nr.: 27.36.00            Dokumentnr.:
326-2016-43940

**Sagstype**

Beslutning

**Resume og sagens baggrund**

Kommunalbestyrelsen skal årligt godkende
kvalitetsstandarder, som beskriver serviceniveauet for ydelser såsom pleje,
praktisk hjælp, træning etc.

Kvalitetsstandarderne formidler de politiske beslutninger om
mål og prioritering.

Forslag til kvalitetsstandarder for 2016 er identiske med de
godkendte standarder fra 2015, da der ikke i budgetprocessen er besluttet
ændringer i forhold til serviceniveauet.

Kvalitetsstandarderne har været i høring i Ældrerådet og
Handicaprådet. Høringssvarene, som i sagsfremstillingen er uddybet, vil blive
bragt videre i forhold til det varslede nye koncept for kvalitetsstandarder
2017.

**Indstillinger**

Direktøren indstiller, at forslag til kvalitetsstandarder
2016 godkendes.

**Behandling**

Ældre- og Sundhedsudvalget, Økonomiudvalget, Kommunalbestyrelsen.

**Sagsfremstilling**

Kvalitetsstandarderne formidler de politiske beslutninger om
mål og prioritering, og de beskriver serviceniveauet for den konkrete hjælp.

Kommunalbestyrelsen skal årligt udarbejde
kvalitetsstandarder for ydelser bevilliget efter Ser-viceloven §§83, 83a og 86,
herunder pleje, praktisk hjælp, træning etc.

Kvalitetsstandarderne kan benyttes som oplysning til
borgerne om, hvilke muligheder de har for hjælp. Dette skaber gennemsigtighed,
hvilket giver mulighed for dialog, forventningsafstemning samt styrker
borgernes retssikkerhed.

Kvalitetsstandarderne bruges som ledelsesredskab, der sikrer
sammenhæng mellem de mål, som politikerne fastsætter, de konkrete afgørelser
der træffes i forhold til den enkelte borger, samt de ydelser der faktisk
leveres i borgerens hjem.

Desuden er kvalitetsstandarderne et redskab i det daglige
arbejde i forbindelse med tildeling af ydelser og levering af hjælp samt
opfølgning og tilsyn med hjælpen.

I de enkelte kvalitetsstandarder er det synliggjort, hvad
borgeren kan forvente i forhold til be-villing af en ydelse, men også ud fra
hvilke kriterier borgeren kan bevilliges hjælp samt hvilke krav, der stilles
til borgeren.

Kvalitetsstandarderne indgår som en del af den kontrakt, der
indgås med de enkelte leveran-dører, der skal levere hjælpen, da der stilles krav
om ensartet serviceniveau til borgerne uanset bopæl og valg af leverandør.

Når der i løbet af 2016 foreligger en overordnet strategi
for det gode ældreliv, som vedtaget ved budget 2016, vil de kommende års
kvalitetsstandarder forventelig blive leveret i et nyt layout og set-up, som
matcher den nye strategi. Her vil de afgivne høringssvar også blive bragt med.

*Høringssvar fra Handicapråd samt administrativ kommentar
til dette*.

Handicaprådet påpeger, at det skal gøres endnu tydeligere,
at kvalitetsstandarderne efter Ser-vicelovens §§83, 83a og 86 gælder alle
borgere over 18 år og ikke kun ældre, samt at der ikke specifikt skal henvises
til Ældrepolitikken.

Administrativ kommentar til handicaprådets høringssvar er,
at det allerede er præciseret og fremhævet på side 2 i Kvalitetsstandarden, at
alle borgere over 18 år er omfattet af Kvalitetsstandarden, hvor det også er
beskrevet, hvorfor der er taget udgangspunkt i den godkendte ældrepolitik.

*Høringssvar fra Ældrerådet samt administrativ kommentar
til dette*.

Ældrerådet præciserer, at de ønsker ansættelse af pædagogisk
personale til udførelse af psykisk pleje og omsorg samt til målrettede
pædagogiske opgaver.

Administrativ kommentar til ældrerådets høringssvar er, at
disse opgaver udføres pt. af SoSu-personale, som i deres uddannelse har samme
fokus på den pædagogiske og aktiverende indsats som den sundhedsfaglige.

**Økonomiske konsekvenser**

Ingen

**Ældre- og Sundhedsudvalgets
møde den 29. februar 2016:**

Anbefales.

**Økonomiudvalgets møde den 16.
marts 2016:**

Anbefales.

**Bilag**

|  |  |
| --- | --- |
| Forslag til Kvalitetsstandard 2016 vedr. pleje, praktisk hjælp samt træning efter Serviceloven | 326-2015-402432 |